Kim Andersen (V), 2011-01-13:
Vi synes i Venstre, at det her er et rigtig godt og fornuftigt forslag, som justitsministeren lægger frem.
L 102 drejer sig om at skærpe bødestraffen ved overtrædelse af ordensbekendtgørelsen m.v. Umiddelbart kan det måske synes som en mindre ting.
Nogle vil måske opfatte det som en lidt inferiør ting, men vi ser det i en lidt større sammenhæng.
Vi ønsker at få mere konsekvens ind i retspolitikken.
Vi ønsker med det samme og på så tidligt et tidspunkt som overhovedet muligt at hæve pegefingeren og gøre det gældende over for unge – ja, over for alle, som overtræder loven, som kommer på kant med en ordensbekendtgørelse eller overtræder en straffelov eller en færdselslov – at her er noget, som samfundet ikke tolererer; det vil vi ikke acceptere, det skal have en konsekvens.
Det gør vi, fordi vi tror, det er bedst for den enkelte i forhold til at kunne forme en tilværelse med perspektiv fremadrettet.
Vi gør det også, fordi det er det bedste for samfundet.
Vi tror, at jo før vi kan gribe ind og vejlede, hjælpe, retlede den unge ind på det rigtige spor igen, jo hurtigere undgår vi, at et enkelt fejltrin eller en vildfarelse bliver til en mere permanent tilstand, som kan lede ud i egentlige lovovertrædelser, i egentlig kriminalitet.
I det lys ser vi også det her lovforslag.
Det her er jo et spørgsmål om at sikre den offentlige orden; det er et spørgsmål om at sørge for, at alle almindelige, normalt fungerende mennesker kan færdes sikkert og trygt i det offentlige rum.
Vi synes, at den har stået stille i for mange år, og derfor har vi ønsket at få bødestørrelsen hævet, sådan at den, der overtræder ordensbekendtgørelsen, virkelig bliver klar over, at her er tale om en lovovertrædelse, en forseelse, som samfundet tager afstand fra, og også sådan, at det får en økonomisk konsekvens for almindelige menneskers pengepung i den daglige husholdning, som gør, at det får en præventiv effekt.
Det skulle det jo meget gerne have.
Og det er vi sikre på at det her også får.
Det skal naturligvis have en konsekvens, når en gruppe unge drenge en sen aften står og tisser i en viadukt.
Det skal selvfølgelig have en konsekvens, når man råber efter damer på strøget og skælder dem huden fuld for noget, de aldrig har gjort, og således forstyrrer den offentlige orden.
Det skal selvfølgelig have en konsekvens, når man sådan lidt for kraftigt – efter at have fået en øl eller to en aften – giver sig til sådan at slå lidt for voldsomt på skulderen af nogle, man i øvrigt ikke kender og har noget med at gøre, blot for at komme til at virke truende.
Det har været sådan, at sanktioner hidtil har ligget i størrelsesordenen 400-600 kr., og det hæver vi nu markant, sådan at den mindste økonomiske sanktion bliver på 1.000 kr.
Er der tale om voldelig optræden eller decideret slagsmål, er der et minimum på 3.000 kr. i bøde.
Er der problemer med at kunne opføre sig ordentligt på gade eller vej, og man overtræder bekendtgørelsen i forhold til gadeuorden, er det 1.500 kr., vi taler om.
Det synes vi er yderst fornuftigt og rimeligt.
Samtidig indeholder lovforslaget en række moderniseringer og opstramninger af bødestraffene i forbindelse med restaurationsvirksomhed og alkoholbevilling, og det sanktionerer vi naturligvis også.
Vi synes, at det her er yderst fornuftigt, og vi ser frem til, at ordensbekendtgørelsen bliver anvendt af politiet – det er faktisk det, den er til for.
Vi tror, at jo hyppigere den bliver anvendt med grund, jo oftere vil vi undgå at se, at unge kommer ud i egentlig kriminalitet.
Vi støtter forslaget.